ועדת הכלכלה, כנסת 16, פרוטוקול מספר 72, 2003-09-29 10:00

שלום שמחון: אני מבקש לפתוח את ישיבת ועדת הכלכלה.

שלום שמחון: הנושא הראשון שעל סדר היום הוא תקנות התעבורה (הוראת שעה), התשס"ב-2001 (תיקון), התשס"ג-2003.

עדה וייס: ככלל, תקנה 84א לתקנות התעבורה אוסרת הסעה בשכר ברכב מסחרי.

עדה וייס: בגלל מצוקת הרכב הממוגן ביש"ע, בעיקר לצורך הסעות שנדרשות על-פי חוק – הסעות תלמידים לבית-הספר והסעות של החינוך המיוחד – לפני שנתיים קבעו תקנה מיוחדת בהוראת שעה, שברכב מסחרי אחוד ובלתי אחוד שהוא ממוגן ירי מותר להסיע בשכר ביהודה ושומרון לתקופה של שנתיים.

אבשלום וילן: מה זה "רכב אחוד"?

עדה וייס: "רכב מסחרי אחוד" מוגדר בתקנה 1 לתקנות התעבורה.

שלום שמחון: כלומר, לתת רישיון להסיע בשכר למי שיש לו רכב ממוגן.

עדה וייס: זה היתר להסיע בשכר.

עדה וייס: היום פג תוקפן של השנתיים ואנחנו מבקשים להאריך את זה לשנתיים נוספות.

אברהם פריד: בפעם שעברה הבנתי את המצוקה שיש בשטחים והסכמנו אבל אני מוטרד מהעתיד, לאור הניסיון שלי.

שלום שמחון: חשבתי שאתה מוטרד מכך שלא פותרים את המצוקה בשטחים.

אברהם פריד: המצוקה הולכת ומחריפה.

אברהם פריד: אגיד לך מה קורה בסוף: נהגי מוניות שאומנו ולמדו ומשלמים על היותם נהגים ציבוריים הולכים ונדחקים הצידה על-ידי כל מיני גורמים שנכנסים בהוראות שעה.

אברהם פריד: למשל במשך שנים רבות אנחנו התרענו בפני משרד התחבורה על סתם טנדרים שהתחילו להסיע אנשים בגלל המצוקה אך אותם טנדרים לאט-לאט מוסדו בחוק והיום הם לא רק מסיעים אלא דוחקים אותנו הצידה באותן הוראות שעה וכל מיני עניינים, כשלנו כבר אסור להסיע והם היחידים שמיועדים להסעות.

אברהם פריד: הבאתי את זה כדוגמה, לא כדי לסתור את דברי גברת עדה וייס, אני מסכים איתה שבאמת שם צריך.

אברהם פריד: אני מקווה שבעקבות הוראות השעה האלה לא יבואו יום בהיר אחד ויגידו: הכשרנו רכב והוא כבר עובד 4 שנים, הוא הוכשר רק לזה והוא צריך להסיע, וכך המרכיבים הכלולים בתחבורה הציבורית יילכו ויידחקו פעם נוספת הצידה.

אברהם פריד: זאת ההערה שלי כנהג מונית.

שלום שמחון: אבל אתם לא מתנגדים להארכת הוראת השעה.

אברהם פריד: אנחנו לא נתנגד כי תמיד הלב שלנו עם מה שקורה שם אבל חשוב גם שהלב שלכם יהיה אתנו.

אברהם פריד: כאשר יגיע הזמן יהיה עליכם לחשוב היטב ולשקול האם אלה שקיבלו היתר להסיע בהוראת שעה יילכו הביתה או שהם יהפכו להיות גורמי תחבורה ציבורית לגיטימיים, ואז נעלה מ-10,000 ל-14,000 ומ-14,0000 ל-20,000.

אברהם פריד: יש היום 50,000 מוניות וטנדרים שעוסקים בהסעות.

אברהם פריד: זה מגיע עד לכדי אבסורד, וכבר ביקשתי את עזרתה של גברת עדה וייס.

אברהם פריד: אני מרשה לעצמי להביע את המצוקה שאולי תבוא בעתיד בפני שולחן הוועדה.

אברהם פריד: נהגי המוניות עסקו במשך שנים בהסעות ובהתקשרויות עם מוסדות, עם עיריות, עם מפעלים ועם גורמים שונים כי אי אפשר להתפרנס רק מהסעות מזדמנות.

אברהם פריד: בשלב מסוים בשנה האחרונה מישהו פירוש את התקנות כך שפתאום נזרקנו הצידה ממכרזים.

אברהם פריד: מישהו נתן פירוש כאילו אי אפשר להשתתף במכרז להסעות.

אברהם פריד: למה?

אברהם פריד: כי ההוראה אומרת שנהג המונית צריך להפעיל מונה.

אברהם פריד: אנחנו מסכימים להוראה הזאת אך תפקידה להגן על הנוסע המזדמן ולא על המנהל החכם והגדול שיושב בתפקיד מסוים ומחפש את הנסיעה הזולה.

אברהם פריד: אנחנו צריכים להיות חלק מכל גורמי התחבורה האחרים ושיאפשרו לנו להשתתף במכרזים להסעות כאלה.

אברהם פריד: אוסרים עלינו להציג הצעות ולהשתתף במכרזים, אפילו כבר לא בודקים אם ההצעה שלנו זולה או לא זולה ומאפשרים לנו להסיע רק בהפעלת מונה.

אברהם פריד: איפה ההיגיון כאן?

אברהם פריד: אני לא מבין.

אתי בנדלר: נדמה לי שבישיבה קודמת הוועדה ביקשה ממשרד התחבורה לשקול לתקן את התקנות בהיבט הזה.

עדה וייס: הוועדה ביקשה לקבל את עמדת משרד התחבורה ואת עמדת משרד המשפטים בעניין הזה.

שלום שמחון: קיבלנו את העמדות הללו?

עדה וייס: לא.

נחום גבאי: אני המפקח על התעבורה ביהודה ושומרון.

נחום גבאי: אני רוצה להבהיר שמדובר בכלי רכב שפועלים אך ורק ביהודה ושומרון.

שלום שמחון: זאת לא הטענה של מר פריד.

שלום שמחון: מר פריד העלה חשש מפני האפשרות שהסדר זמני שחוזר על עצמו, עוד שנתיים ועוד שנתיים, יהפוך להיות הסדר קבוע.

שלום שמחון: משרד התחבורה לא השמיע כאן שום הצהרה שהעניין הזה הוא זמני ושאין כוונה להכשיר אותו בעתיד.

נחום גבאי: אשמח מאוד עם ימגנו מוניות כדי שיוכלו לפעול ביהודה ושומרון.

נחום גבאי: ברור שהמצב הוא זמני.

נחום גבאי: אין למשרד התחבורה שום כוונה להמשיך במצב שהוא לכאורה לא נורמלי.

נחום גבאי: לצערי הרב אנחנו נמצאים במצוקה קשה מאוד וחֶסֶר גדול מאוד באוטובוסים ממוגני-ירי.

נחום גבאי: אנחנו נאנסנו להוציא את התקנה הזאת בגלל שצריך להעביר אחיות ממקום למקום ולהסיע נכים ממקום למקום ביהודה ושומרון בלבד.

נחום גבאי: הרכבים האלה לא פועלים ולא פעלו מעולם בערי מדינת ישראל אלא אך ורק ביהודה ושומרון.

נחום גבאי: אין שום כוונה לגלוש מפעילות ביהודה ושומרון.

נחום גבאי: נשמח מאוד אם ארגון בעלי המוניות ימגן מוניות ויחליף את הרכבים האלה אבל אף בעל מונית לא יסכים לעבוד ביהודה ושומרון.

חיים עטר: התחלנו לעשות את זה ונהגי מוניות כן נכנסים ליהודה ושומרון.

חיים עטר: אני מכיר חברים שלי שהמוניות שלהם ממוגנות והם כן עושים הסעות כאלה.

אהרון כהן: אני מתנגד לעניין הזה מפני שבפועל אותם רכבים שמקבלים היתר לנסוע ביהודה ושומרון נכנסים לתל-אביב ומסיעים תלמידים ונוער.

אהרון כהן: הם ממש כמו מוניות.

אהרון כהן: צריך להגביל אותם, ממש הגבלה רצינית.

אבשלום וילן: זה עבירה על החוק.

אהרון כהן: לא יתכן שאנחנו המוניות נהפכים לסתם פרייבטים ואילו הן, חברות ההיסעים, מתחילות לעבוד בתל-אביב, להסיע ילדים בימי שישי ושבת.

אהרון כהן: העניין הזה לא יתכן.

אהרון כהן: כאשר נותנים להם אפשרות להסיע בשכר, הם משתוללים בכל הארץ.

אהרון כהן: אין על זה פיקוח.

אתי בנדלר: זה בוודאי בניגוד לתקנות.

אתי בנדלר: זאת שאלה של אכיפה.

אתי בנדלר: אתה למעשה שואל איך משרד התחבורה אוכף את התקנות.

אהרון כהן: משרד התחבורה לא נותן מענה לעניין הזה.

אבשלום וילן: כתוב במפורש בתקנות שמותר להסיע רק משטחי יהודה ושומרון לישראל ובחזרה.

אבשלום וילן: ההגדרה ברורה.

אבשלום וילן: אסור להם לעבוד בתוך הארץ.

אהרון כהן: אבל הם עושים את זה.

אבשלום וילן: אם אתה מדבר על חאפרים – צריך לאכוף את התקנות ולהגיש נגדם תביעות.

שלום שמחון: זה לא עניין של חאפרים.

שלום שמחון: חברת ההיסעים תרצה לקחת למשל ילד לקוי למידה מיהודה ושומרון אל בית-ספר במרכז הארץ.

אבשלום וילן: זה בסדר, ואחרי זה ממרכז הארץ בחזרה ליהודה ושומרון.

אבשלום וילן: אבל אם הנהג צריך להמתין, אסור לו לעבוד בתוך הארץ.

אבשלום וילן: מר אהרון כהן אמר שתוך כדי ההמתנה הם עושים כל מיני הסעות מזדמנות.

אבשלום וילן: איפה המפקח על התעבורה ביהודה ושומרון?

נחום גבאי: הרכבים האלה דרושים לנו ביהודה ושומרון.

נחום גבאי: כאשר הם עובדים ביהודה ושומרון הם מרוויחים יותר מאשר לו היו עובדים בישראל.

נחום גבאי: אם אותו רכב עובד במדינת ישראל, הוא מפסיד.

אבשלום וילן: לא זאת היתה השאלה.

אבשלום וילן: שאלתי, אם הוא צריך לחכות כמה שעות - - -

נחום גבאי: אז הוא יושב וממתין.

נחום גבאי: אם הוא לוקח נכה לבית-חולים לקבל טיפול הוא יושב וממתין.

אבשלום וילן: אומרים נהגי המוניות שבינתיים אותם נהגים עושים קצת עבודה מהצד שהיא לא חוקית.

אבשלום וילן: השאלה היא איך אתה מטפל בזה.

נחום גבאי: אין דבר כזה.

אבשלום וילן: אדוני היושב-ראש, אני חושב שלמרות שלבי בפירוש לא נמצא עם המתיישבים ביהודה ושומרון, אני חושב שמהבחינה הזאת עמדתי הפוליטית ידועה, אני חושב שזה אסון לציונות, אבל לא יכול להיות מצב שלא ייגנו על ילדים ושאנשים יהיו חשופים לירי.

אבשלום וילן: לכן אני חושב שצריך לאשר את התקנות האלה לשנתיים נוספות, ובמקביל לבדוק ברצינות את כל הטענות שמעלים פה נציגי ארגון נהגי המוניות, לטפל בהן ולאכוף את החוק.

שלום שמחון: מה שמטריד את מנוחתם של נהגי המוניות הוא שכתוצאה מהמצב הזמני יתפתח בעתיד שירות מוניות מיוחד ביהודה ושומרון.

שלום שמחון: זאת אומרת, הארכת התקנות לשנתיים ולעוד שנתיים, וכנראה שזה יוארך בעוד שנתיים כל עוד המצב המדיני לא ישתנה, תגרום לכך שבסופו של דבר יתפתח שירות שיקבל הכשר רטרואקטיבי בעתיד.

שלום שמחון: ארגוני המוניות מסבים את תשומת לבנו אל התופעה הזאת.

שלום שמחון: אני אומר את זה כבר פעם שנייה אך לא שמעתי שום תשובה ממשרד התחבורה.

שלום שמחון: כנראה שמישהו במשרד התחבורה חושב על האפשרות הזאת בסופו של דבר.

אבשלום וילן: אפשר להאריך את התקנות בשנה, במקום בשנתיים, ונהגי המוניות יכולים להתארגן פוליטית ולחסום את זה.

אהרון כהן: נכון, אני בעד זה.

חיים עטר: כמו שאמרת, הכול באמת יקבל בעוד 2-3 שנים גושפנקה ממשרד התחבורה.

חיים עטר: מסתבר שהם כבר סדרו לעצמם קווי שירות בין הישובים.

חיים עטר: אכן עכשיו מתחילים למגן מוניות, ואני מוכן להעביר למפקח רשימה של מוניות שמוגנו ושעושות הסעות בשטחי יהודה ושומרון, ובכל זאת לא מאפשרים למוניות הממוגנות להשתתף במכרזים האלה.

חיים עטר: אני מבקש להציע להגביל אותם ברישיון הרכב שלהם, שיוכלו להסיע נוסעים בשכר רק בשטחי יהודה ושומרון.

חיים עטר: המפקח על התעבורה טוען שהם לא יעבדו ברחבי הארץ.

חיים עטר: אני מציע שיגבילו אותם בתנאיי הרישיון, פרט להיסעים ביהודה ושומרון.

אתי בנדלר: אבל זה הסעות מיהודה ושומרון אל ערי הארץ ובחזרה.

חיים עטר: אם נהג כזה לוקח נוסע מבית-חולים הוא יכול להביא אישור מסודר, ואוצ'ר, שהוא מביא ילד מבית-החולים אל עופרה ובחזרה.

חיים עטר: זה קיים.

עדה וייס: אין שום כוונה להאריך את התקנות מעבר לצורך.

עדה וייס: אם בעוד שנתיים לא יהיה צורך, הן לא תוארכנה.

שלום שמחון: לא זאת היתה השאלה.

שלום שמחון: השאלה היתה האם במשרד התחבורה מקיימים דיונים על מה שיקרה אחרי התקופה הנוכחית, מה יקרה עם כל אותן חברות הסעה שמסיעות כרגע ביהודה ושומרון.

שלום שמחון: הרי אנשים השקיעו כסף, קנו מכוניות, כעת הם מתפרנסים מהסעת תלמידים ונוסעים שונים.

שלום שמחון: מכיוון שחברת הסעות כזאת נכנסה להשקעות גדולות אני מניח שמשרד התחבורה לא מתכוון שבעתיד היא תסיים את תפקידה אם נניח מחר בבוקר "לא עלינו" ראש הממשלה יעשה שלום.

עדה וייס: הרכב הזה לא מיועד להסיע בשכר.

עדה וייס: אנחנו לא מתכוונים לאפשר להם.

שלום שמחון: את לא עונה על השאלה שלי.

שלום שמחון: מה התכניות לגבי אותן חברות הסעה, לגבי אותם אנשים שמסיעים בשכר?

שלום שמחון: מה יקרה להם יום אחרי האינתיפדה?

עדה וייס: הם יפסיקו להסיע בשכר.

עדה וייס: הם יחפשו פרנסה אחרת.

נחום גבאי: הם יעסקו בהסעות מיוחדות בלבד.

שלום שמחון: יכול להיות שהנושא הזה לא עלה כלל לדיון על שולחנו של שר התחבורה?

אילן ליבוביץ: מכיוון ששר התחבורה כנראה לא רואה שהמצב יפתר כל-כך מהר אז די לצרה בשעתה.

חיים עטר: זה הבעיה שלנו, לכן תמיד זה נדחה.

שלום שמחון: יש לי שתי הצעות.

שלום שמחון: בנושא הקודם, שבו אנחנו מחכים לחוות הדעת של משרד התחבורה ומשרד המשפטים, אנחנו נבקש שעד שבוע לאחר פתיחת מושב החורף של הכנסת אנחנו נקבל את עמדת המשרדים.

שלום שמחון: ממילא כמדומני אנחנו אמורים לעסוק בעניין בהיבט אחר.

שלום שמחון: אנחנו נבקש את עמדתכם בנושא הזה.

אתי בנדלר: אנחנו מדברים על השתתפות במכרזים להסעות מיוחדות מבלי להפעיל מונה.

לאה ורון: הישיבה תתקיים ביום 21 באוקטובר.

לאה ורון: אנחנו מבקשים לקבל את העמדה עוד לפני כן כדי שנוכל לדעת מה עמדת המשרדים טרם הישיבה.

שלום שמחון: מתוכנן דיון ב-21 באוקטובר בשעה 12:00.

שלום שמחון: אנחנו נשמח לקבל את עמדת משרדי התחבורה ומשרד המשפטים כמה ימים לפני כן.

שלום שמחון: עניין שני, אני פונה לחבר הכנסת אילן ליבוביץ, האם אתה לא מתנגד לכך שהתקנות האלה יוארכו רק בשנה אחת ולא בשנתיים כפי שמבקש משרד התחבורה?

אילן ליבוביץ: אני לא מתנגד.

אתי בנדלר: בתקנה 1, במקום "ארבע שנים מיום פרסומן" יבוא "שלוש שנים מיום פרסומן".

אתי בנדלר: זה מה שהוועדה מוכנה לאשר בשלב הזה.

שלום שמחון: הצבעה על תקנות התעבורה (הוראת שעה), התשס"ב-2001 (תיקון), התשס"ג-2003, בשינוי: "שלוש שנים" במקום "ארבע שנים" בעד – 2 אין מתנגדים אין נמנעים התקנות נתקבלו.

שלום שמחון: ההחלטה כבר נתקבלה והצבענו.

שלום שמחון: עכשיו אני יכול לשמוע את מר שנלר ככל שירצה.

4401: רציתי לומר שאין קשר בין השאלה שהעלו החברים המכובדים מענף המוניות לבין הנושא שעל סדר היום.

4401: אין מוניות ממוגנות ירי ביהודה ושומרון כי אי אפשר למגן רכב קל.

4401: אפשר למגן רכב כבד, כשעלות המיגון היא שוות ערך לעלות רכישה של שתי מוניות.

4401: לכן איש לא עושה הסעות פרטיות במוניות ביהודה ושומרון או מחוץ ליהודה ושומרון.

4401: מדובר על רכבים של מועצות אזוריות שמסיעים תלמידים, תלמידים מיוחדים, אנשים שזקוקים להסעה, זה הכול.

שלום שמחון: שנת הלימודים נפתחה כבר לפני חודש.

שלום שמחון: למה אתם נזכרים רק עכשיו?

שלום שמחון: הרי זה לא רלוונטי.

שלום שמחון: הרי במילא המסיעים האלה כבר זכו במכרזים ואתם באים לבקש את אישור ועדת הכלכלה באופן רטרואקטיבי.

עדה וייס: לא בדקתי את התאריך אבל זה נשלח כבר בתקופת הקיץ יחד עם תקנות רבות נוספות.

שלום שמחון: לא משנה.

שלום שמחון: אני מבקש שלקראת השנה הבאה זה יהיה בתקופת הקיץ.

שלום שמחון: אם יקרה פנצ'ר והאינתיפדה תימשך, תעשו את זה לפני המכרזים.

שלום שמחון: אנחנו מסכמים שאם תידרש הארכה נוספת בתקנה הזאת בשנה הבאה, תבואו לוועדה לפני פתיחת שנת הלימודים.

שלום שמחון: תודה.

שלום שמחון: תקנות הטיס (רשיונות לעובדי טיס) (תיקון), התשס"ג-2003 בדבר הפחתת הגיל המינימלי הדרוש לקבלת רשיון אלחוטאי טיס לרדיו-טלפון מגיל 18 לגיל 17 לצורך כשירות לקבלת רשיון טיס פרטי

שלום שמחון: אנחנו עוברים לנושא הבא: תקנות הטיס (רשיונות לעובדי טיס) (תיקון), התשס"ג-2003 בדבר הפחתת הגיל המינימלי הדרוש לקבלת רשיון אלחוטאי טיס לרדיו-טלפון מגיל 18 לגיל 17 לצורך כשירות לקבלת רשיון טיס פרטי.

צביה בלאו: מדובר ברשיון טיס פרטי שהכשירויות הדרושות לו, על-פי תקנה 87 לתקנות הטיס (רשיונות לעובדי טיס), הן שלאדם המבקש מלאו 17 שנים, שהוא קורא ומדבר עברית ודרישות נוספות.

צביה בלאו: אחת הדרישות היא שהוא מחזיק ברשיון אלחוטאי טיס לרדיו-טלפון שניתן לו על-פי תקנות אלה.

אתי בנדלר: מה ההבדל בין אלחוטאי טיס רגיל לבין אלחוטאי טיס לרדיו-טלפון?

צביה בלאו: את זה יסביר מר יואב לבנה ממינהל התעופה האזרחית.

יואב לבנה: כדי ללחוץ על מיקרופון בשמים צריך רשיון.

יואב לבנה: לכל טייס פרטי ולכל טייס מסחרי יש רשיון שהוא מוציא במשרד התקשורת.

אתי בנדלר: זאת אומרת שאם אני רוצה לארגן שירה בציבור באוויר עם מיקרופון אסור לי?

יואב לבנה: את לא יכולה, אלא אם כן תוציאי רשיון.

יואב לבנה: מותר לכל אדם בישראל, ובכל העולם, בהתאם לאמנת שיקגו לקבל רשיון טיס פרטי בגיל 17.

יואב לבנה: אבל מצד שני יש פגם בתקנות כי את התעודה הזאת של רשיון אלחוטאי טיס לרדיו-טלפון מרשים לו לקבל בארץ רק מגיל 18.

יואב לבנה: אין הגבלה כזאת באמנת שיקגו ואנחנו רוצים ליישר קו.

אתי בנדלר: האם באמת יש בארץ בעלי רשיון טיס מתחת לגיל 18?

יואב לבנה: כן.

יואב לבנה: זה מותר מגיל 17.

יואב לבנה: יש אנשים שיש להם הרבה זמן והרבה כסף והם מממשים את הזכות.

שלום שמחון: כמה כאלה יש?

יואב לבנה: אני לא יודע בדיוק אבל יש עשרות בני נוער שיש להם זמן וכסף והם לומדים בבתי-ספר לטיס, מוציאים את כל הרשיונות והופכים לטייסים פרטיים.

אתי בנדלר: כדי להיות בעל רשיון טיס אתה בעצם זקוק להיות גם בעלי רשיון לאלחוטאי טיס לרדיו-טלפון?

צביה בלאו: כן.

אתי בנדלר: זאת אומרת שהדברים האלה עומדים היום ממש בסתירה זה לזה.

אילן ליבוביץ: כלומר, היום אדם יכול לקבל רשיון טיס בגיל 17 אבל הוא לא יכול לממש אותו כי אין לו רשיון אלחוטאי טיס לרדיו-טלפון.

אילן ליבוביץ: למה הורידו את זה לגיל 17?

צביה בלאו: לא הורידו.

צביה בלאו: זה היה קיים.

צביה בלאו: מאז ומתמיד היתה סטייה כזאת.

בני רובין: איך עשו את זה עד היום?

יואב לבנה: אני מניח שלא מימשו את האופציה הזאת עד גיל 18, או שטסו בניגוד לחוק.

יואב לבנה: על-פי החוק אי אפשר היה לממש את רשיון הטיס הפרטי בגיל 17 בגלל העדר התעודה הזאת.

יואב לבנה: החוק מאפשר את זה, האמנה הבין-לאומית מאפשרת אך החוק במדינת ישראל הגביל.

לאה ורון: הוא קיבל את רשיון הטיס בגיל 17 ולא יכול היה לטוס בארץ בגלל העדר רשיון האלחוטאי לרדיו-טלפון ואז אולי הוא טס בחוץ-לארץ.

שלום שמחון: כמה טייסים פרטיים יש בארץ?

יואב לבנה: יש בסך הכול 6,000 מחזיקי רשיונות טיס אזרחיים, מסחריים ופרטיים.

אתי בנדלר: האם עדיין חיוני בכלל לקבל רשיון לאלחוטאי טיס לרדיו-טלפון?

יואב לבנה: אי אפשר לטוס ללא רשיון כזה.

צביה בלאו: מכוח התקנות, תקנה 87 מחייבת: "אדם יהיה כשיר לקבל רשיון טיס פרטי אם מלאו לו 17 שנה", ואחד התנאים הוא: "אם הוא מחזיק ברשיון אלחוטאי טיס לרדיו-טלפון שניתן לו על-פי תקנות אלה".

אתי בנדלר: אני שואלת שאלה אחרת.

אתי בנדלר: יש רשימה ארוכה של מקצועות שמחייבים קבלת רשיון כדי להיות באוויר, כפי שהוגדר כאן.

אתי בנדלר: השאלה היא האם הקדשתם מחשבה לשאלה האם יש באמת צורך במתן רשיון לכל אחד מן המקצועות האלה.

יואב לבנה: ולו בשביל להתיישר עם האמנה הבין-לאומית.

יואב לבנה: למה לא?

אתי בנדלר: כי אתה אומר שלאלחוטאי טיס גם עבור עצם ההחזקה במיקרופון, אפילו אם זה לא לרדיו-טלפון, צריך היום רשיון.

אתי בנדלר: השאלה היא האם יש לכך באמת מקום.

צביה בלאו: זה מוגדר גם בתקנה 162, כל הנושאים שחייבים להיות בקיאים בהם.

צביה בלאו: למשל בקיאות מעשית ברדיו-טלפון, במיוחד במניעת הפרעות.

צביה בלאו: כל הדברים האלה חשובים.

אתי בנדלר: ולאלחוטאי טיס רגיל?

יואב לבנה: אין אלחוטאי טיס.

יואב לבנה: המקצוע הזה נמחק והוא קיים רק בתקנות.

יואב לבנה: בחודש הקרוב אנחנו נמחוק אותו.

יואב לבנה: הארגון הבין-לאומי מחק את המקצוע הזה.

יואב לבנה: פעם היו אלחוטאיי טיס.

אתי בנדלר: נווט טיס עדיין קיים?

יואב לבנה: יש עוד חיה כזאת.

אתי בנדלר: כי גם לעניין הזה עדיין צריך להנפיק רשיונות.

יואב לבנה: מנפיקים.

יואב לבנה: יש מעט מאוד.

יואב לבנה: גם אל-על הוציאו את כל הנווטים האחרונים שהיו בשירות.

אתי בנדלר: וטכנאי טייס?

יואב לבנה: זה מקצוע שעדיין קיים.

אתי בנדלר: מדוע בתקנה 2 דוחים את תחילת התקנות?

אתי בנדלר: מדוע "תחילתן של תקנות אלה 30 ימים מיום פרסומן"?

צביה בלאו: זה על-פי הנחיה של גברת עליזה רוזן ממשרד המשפטים.

אתי בנדלר: אני חושבת שאין צורך בכך במקרה הזה.

אתי בנדלר: זה יכול להיות מיד עם פרסום התקנות.

אתי בנדלר: אז לא צריך בכלל תקנה של תחילה.

צביה בלאו: בסדר, נתקן.

צביה בלאו: (קוראת את תקנות הטיס (רשיונות לעובדי טיס) (תיקון), התשס"ג-2003 – תקנה 1 [תיקון תקנה 161]) השר ליברמן יהיה השר החותם.

אתי בנדלר: אגב לפני שתי כנסות, אולי יותר, הוגשה הצעת חוק הטיס.

אתי בנדלר: אז אתם הודעתם לכנסת שחוק הטיס הנוכחי הוא מיושן וארכאי וצריך לעשות בו רביזיה משמעותית מאוד.

יואב לבנה: הוא מיושן וארכאי אך הוא עדיין בשימוש.

אתי בנדלר: איכשהו זה נדם.

לאה ורון: דנו בהצעת החוק פעמיים והחילו עליה דין רציפות.

לאה ורון: אשר על כן בכנסת הזאת חייבים להביא הצעת חוק חדשה, אי אפשר להחיל עליה שוב דין רציפות.

אתי בנדלר: אם אינני טועה, התחלנו לדון בזה בתקופה שיושב-ראש הוועדה היה חבר הכנסת אבי יחזקאל וראינו שהיו פגמים רבים מאוד בהצעה.

לאה ורון: איפה זה עומד?

לאה ורון: איפה עומדת הצעת חוק הטיס?

צביה בלאו: אני לא יכולה להגיד במדויק מה קורה עם זה.

לאה ורון: יש לכם כוונה להכין הצעת חוק טיס חדשה?

צביה בלאו: כן, יש כוונה כזאת.

צביה בלאו: זה עולה מחדש.

שלום שמחון: אנחנו מאשרים את תקנות הטיס (רשיונות לעובדי טיס) (תיקון), התשס"ג-2003.

שלום שמחון: אין מתנגדים ואין נמנעים.

שלום שמחון: תודה רבה.